GOLD มั่นใจปี 58 ยอดขายอยู่ที่ 1.27 หมื่นลบ.คาดรายได้แตะ 8 พันลบ.ตามเป้า
GOLD มั่นใจปี 58 จะทำยอดขายได้ 1.27 หมื่นล้านบาท และจะมีรายได้ 8 พันลบ.ตามเป้า ขณะที่ปี 59 ตั้งเป้ายอดขายที่ 1.4 หมื่นลบ.ส่วนรายได้ตั้งเป้าที่ 1 หมื่นลบ.
22 ธ.ค. 2558

นายแสนผิน สุขี กรรมการผู้จัดการใหญ่ บริษัท แผ่นดินทอง พร็อพเพอร์ตี้ ดีเวลลอปเปม้นท์ จำกัด (มหาชน) หรือ GOLD เปิดเผยว่า สำหรับแผนงานในปี 59 บริษัทตั้งเป้ายอดขายรวม 1.4 หมื่นล้านบาท สูงขึ้นจากปีนี้ที่ทำได้ 1.27 หมื่นล้านบาท ส่วนยอดรับรู้รายได้ในปี 59 บริษัทตั้งเป้าอยู่ที่ 1 หมื่นล้านบาท เติบโต 21% จากราว 8 พันล้านบาทในปี 58
อีกทั้งบริษัทมีแผนการเปิดโครงการใหม่ในปีหน้าจำนวน 15 โครงการ มูลค่า 1.56 หมื่นล้านบาท แบ่งเป็นทาวน์โฮม 11 โครงการ และบ้านเดี่ยว 4 โครงการ ซึ่งในครึ่งปีแรกของปีหน้าจะเปิด 7 โครงการ ได้แก่ ทาวน์โฮม 3 โครงการ และบ้านเดี่ยว 4 โครงการ ส่วนครึ่งปีหลังจะเปิดทาวน์โฮมที่เหลืออีก 8 โครงการ พร้อมตั้งงบซื้อที่ดินใหม่ 5 พันล้านบาท เพื่อรองรับการพัฒนาโครงการและยอดขายไปถึงปี 60
สำหรับการบริหารงานและการตลาดของบริษัทในปี 59 ได้วางกลยุทธ์หลัก คือ Innovative, Unique, Extra ที่สร้างความสะดวกสบายและตอบสนองไลฟ์สไตล์ของลูกค้า
ทั้งนี้ สำหรับปี 58 บริษัทมั่นใจจะทำยอดขายได้ 1.27 หมื่นล้านบาท สูงขึ้นจากปี 57 ถึง 81% จากการเปิดโครงการใหม่ในปีนี้ทั้ง 13 โครงการ มูลค่าโครงการรวม 1.2 หมื่นล้านบาท ซึ่งปิดการขายได้ 5 โครงการ และมั่นใจจะมีรายได้ 8 พันล้านบาทตามเป้าหมาย ซึ่งนับว่าบริษัทเติบโตสวนกระแสกับภาวะเศรษฐกิจและภาคอสังหาริมทรัพย์ ที่ปีนี้มีความต้องการของตลาดลดลงมาอยู่ที่ 4.43 แสนล้านบาท หรือลดลง 16.86% จากปีก่อนที่ 5.33 แสนล้านบาท
 
 